බස්නාහිර පළාත් අපද්‍රව්‍ය කළමනාකරණ අධිකාරිය බස්නාහිර පළාතේ පළාත් පාලන ආයතන 21ක මධ්‍ය පරිමාණ කොම්පෝස්ට් නිෂ්පාදන ව්‍යාපෘති ආරම්භ කර ඇති බවත් මේ වන විට එම ව්‍යාපෘති ඉතාම සාර්ථක අන්දමින් ක්‍රියාත්මක කරගෙන යන බවත් බස්නාහිර පළාත් අපද්‍රව්‍ය කළමනාකරණ අධිකාරියේ අධ්‍යක්ෂ නලීන් මාන්නප්පෙරුම මහතා ප්‍රකාශ කළේය.මෙම මධ්‍ය පරිමාණ කොම්පෝස්ට් නිෂ්පාදන ව්‍යාපෘති හරහා දිනකට අපද්‍රව්‍ය මෙට්ට්‍රික් ටොන් 250ක් කොම්පෝස්ට් බවට පත් කරන බවද ඒ මහතා සඳහන් කළේය.කළුතර ඕමන්ත කොම්පෝස්ට් නිෂ්පාදන ව්‍යාපෘතිය මගින් දිනකට අපද්‍රව්‍ය මෙට්ට්‍රික් ටොන් 40ක් කොම්පෝස්ට් බවට පත්කරන බව සඳහන් කළ අධ්‍යක්ෂවරයා කරදියාන නව මිහිසරු කොම්පෝස්ට් නිෂ්පාදන ව්‍යාපෘතිය තුළින් දිනකට අපද්‍රව්‍ය මෙට්ට්‍රික් ටොන් 50ක් කොම්පෝස්ට් බවට පත් කිරීමට බලාපොරොත්තු වන බව කීය.දිනකට නාගරික අපද්‍රව්‍ය මෙට්ට්‍රික් ටොන් 3700ක් ජනනය කරමින් ශ්‍රී ලංකාවේ ප්‍රමුඛයා බවට බස්නාහිර පළාත් සභාව පත්ව ඇතැයිද හෙතෙම සඳහන් කළේය.බස්නාහිර පළාතේ අපද්‍රව්‍ය කළමනාකරණය සඳහා බස්නාහිර පළාතේ පළාත් පාලන ආයතනයන් විශාල කාර්ය භාරයක් සිදු කරන බව පැවැසු අධ්‍යක්ෂවරයා ජනතාවද මේ සඳහා‍ සුවිශේෂි වූ දායකත්වයක් ලබාදෙන බව කීය.අද පළාත් පාලන ආයතන හා මහජනතාව අපද්‍රව්‍ය කළමනාකරණයට ක්‍රම ක්‍රමයෙන් අවතීර්ණ වෙමින් සිටින බව පැවසු බස්නාහිර පළාත් අපද්‍රව්‍ය කළමනාකරණ අධිකාරියේ අධ්‍යක්ෂ නලින් මාන්නප්පෙරුම මහතා ශ්‍රී ලංකාවේ සිදුවන ශීඝ්‍ර ආර්ථික සංවර්ධනය අනුව අද අපද්‍රව්‍ය කළමනාකරණය කාලීන අවශ්‍යතාවයක් බවට පත්ව ඇති බවද ප්‍රකාශ කළේය.